|  |
| --- |
| [**Klinik Zenit**](https://klinik-zenit.dk/) |
| **Amagerlandevej 31 2770 Kastrup**  **+4526365646**  **E-mail: inf@klinik-zenit.dk** |

**Skriftligt patient informationsmateriale – Filler behandling med Juvéderm**

Vi anbefaler, at du læser denne information før eventuel behandling.

**FORUNDERSØGELSE**

Enhver behandling i Klinik Zenit er forudgået af en forundersøgelse. Forundersøgelsen skal i overensstemmelse med Sundhedsstyrelsens bestemmelser være foretaget senest 48 timer før en behandling påbegyndes. Det er ligeledes et krav, at der, forud for kosmetisk behandling, foreligger fotodokumentation, som arkiveres i journalen. Ved forundersøgelsen sikres, at vi har mulighed for at tilbyde dig behandling.

Vi afstemmer muligheder og forventninger til behandlingen. Vi stræber mod at skabe resultater der underbygger din personlighed med et friskere og måske yngre udseende. Ofte vil effekten være tydelig for dig selv, mens dine omgivelser blot vil bemærke et mere friskt og glattere udseende.

Vi planlægger behandlingen i samråd med dig. Vi stiller vores erfaring og ekspertise til rådighed for at rådgive og vejlede dig hen mod den bedste udgave af dig selv.

**JUVEDERM-FILLER**

Juvederm er en ikke-permanent filler, som primært består af 98% vand og 2% hyaluron. Hyaluron er et sukkerstof, som findes naturligt i vores bindevæv og er i stand til at binde væske i huden og derved give fylde.

Juvederm er Ikke-permanent filler og er effektive til at udjævne furer og rynker samt forme læber og ansigtskonturer. Juvederm erstatter tabt volumen og behandler bl.a. statiske rynker ved at genopfylde hudens naturlige indhold af hyaluronsyre. Herved kan man udglatte ansigtsrynker og folder samt give læber fornyet volumen og markering.

**FILLER BEHANDLINGEN**

Fillerbehandling er injektionsbehandling. En meget tynd kanyle indføres i det planlagte område og filleren placeres omhyggeligt i det relevante lag af huden. Kraftige volumenfillers placeres dybt i vævet, finere overfladefillers placeres lige under huden. Vores fillers indeholder lokalbedøvelse (Lidokain). Det giver en hurtigt indsættende lindring som medvirker til en problemfri behandling, og et mere smertefrit forløb i timerne efter behandlingen. Man kan se effekten af filler med det samme. Men det endelige resultat kan først vurderes efter 14 dage, da hyaluronsyren binder væske og der derved kan tilkomme mere fylde.

**BEHANDLINGSOMRÅDER**

**KINDBEN**

Kindben er et klassisk behandlingsområde. Ofte tabes volumen over kindbenene når man når omkring 40-års alderen. Dette giver et mere smal ansigt og kan give løshed i huden nede på kinden som bidrager til typisk nasolabialfurer og hængende mundvige. Anlæggelse af en volumenfiller over kindbenene giver markering og løft af kindben. Ansigtets hjerteform understreges. Huden over og omkring kindbenene glattes og hudkvaliteten bedres.

**NASOLABIALFURER**

En anden klassiker. Hudens fure fra læbe til kind løftes. Nedre ansigt fremtræder friskere og yngre samtidig med at hudkvaliteten forbedres. Der anvendes en middelkraftig volumenfille

**LÆBER**

Meget populært. Mange danskere er ikke udstyret med ret meget læbe fra naturens hånd. Ved anlæggelse af en dedikeret læbefiller kan der skabes en betydelig bedre fylde og form.

**KÆBELINJE**

Sagging jaw, eller løshed i huden langs kæbelinjen kan skæmme et ellers smukt udseende. Anlæggelse af en smule filler langs kanten kan gøre kæbelinjen mere lige, og formindske indtrykket af løshed i huden. Kan også anvendes til at markere kæbevinklen.

**HAGE**

Er hagen for firskåren eller hagepartiet måske en lille smule tilbagetrukket i forhold til mundområdet så kan der med fordel anlægges volumenfiller i hagepartiet til korrektion af dette.

**MUNDVIGE**

Nedadhængende mundvige eller commissurer kan korrigeres med filler med forsigtighed. Det giver løft af mundvigene og opretning af hulheden i mundvigen. Der anvendes en middelkraftig volumenfiller.

**EFFEKTEN af JUVEDERM-FILLER**

Man kan se resultatet omgående efter behandlingen. Idet fillers nedbrydes naturligt til vand og kuldioxid, skal behandlingen gentages jævnligt. Resultatet holder i 6 - 8 måneder afhængig af linjernes dybde, hudens kvalitet og din livsstil. Bemærk, at den første behandling med Juvederm fillers altid holder kortere tid end de følgende behandlinger.

**VARIGHED**

Fillerholdbarheden og dermed varigheden af behandlingsvirkningen er afhængig af en række faktorer. Typisk  varighed af volumenfiller er 12-18 måneder. Afhængig af produkt og hvor filleren er placeret i ansigtet. Varighed af overfladefiller er normalt op til et år. Specielt er læbefiller med sin sammensætning og placering mere flygtig og holder ofte kun omkring 6 måneder.

**PÅ DAGEN**

Hele proceduren varer normalt omkring 30 minutter. Det er hensigtsmæssigt, at der på behandlingsdagen anvendes så lidt make-up som muligt. De aftalte områder afrenses med sprit. Herefter indsprøjtes den valgte filler i de valgte områder med en meget tynd kanyle ved en steril procedure. Ved selve indsprøjtningen mærkes en kortvarig svie. Der kan være kortvarig rødme i injektionsområdet og forbigående punktblødning.

**EFTER BEHANDLINGEN**

Hold de behandlede områder rene. Undgå at påføre kosmetik, cremer, salver, lotion eller lignende på stik- og behandlingssteder. Undgå pulsintensiv motion, solbadning og svømning på dagen. Undgå meget varme drikke og alkohol. Det er tilladt at køre bil efter behandlingen.

**MULIGE BIVIRKNINGER OG KOMPLIKATIONER VED BEHANDLING MED JUVEDERM-FILLER**

Som ved alle andre medicinske behandlinger kan der være forbundet bivirkninger og komplikationer til behandling med fillers. Forbigående blå mærker er den hyppigste komplikation. Hvis der forekommer hævelse, ømhed eller misfarvning kan dette reduceres med is-pakninger på de behandlede områder i 15 min hver 2. time på selve dagen. Hvis misfarvning opstår, vil det typisk forsvinde i løbet af 6-10 dage.

Kontakt klinikken såfremt du er i tvivl. I tilfælde du skulle søge AKUT- hjælp/ lægehjælp efter lukketid kan du kontakte akuttelefon +45 91995897 eller 1813.

**KONTROL**

Medindregnet i behandlingens pris er en eventuel kontrol efter 2 uger. Her kan resultatet vurderes, og der kan foretages mindre korrektioner, såfremt der er behov for dette.

**KONTRAINDIKATIONER**

Personer i medicinsk blodfortyndende behandling er i risiko for blødninger ved alle former for invasiv behandling. Levertran og fiskeolie er blodfortyndende i mild grad. NSAID-produkter som Ibumetin, Ipren og tilsvarende virker ligeledes blodfortyndende. Ved infektion eller herpesudbrud i området skal behandlingen afvente fuld opheling først. Gravide eller ammende kan ikke tilbydes behandling med fillers. Personer med overfølsomhed overfor indholdsstoffer i fillerpræparater kan ikke tilbydes behandling.

**INFORMATION OG SAMTYKKE**

Efter at have gennemlæst denne skriftlige information skal du have mundtlig information om behandlingen og mulighed for at stille spørgsmål. Du har mulighed for at medbringe en bisidder.  
  
Efter den mundtlige information skal der være mindst 2 dages (48 timer) betænkningstid, før du må give dit samtykke til behandlingen. Du skal modtage skriftlig information om behandlingen og efterfølgende mundtlig information. Du har ret til en bisidder ved modtagelsen af den mundtlige information.

Denne information og samtykkeerklæring er udarbejdet for at opfylde lovens og Sundhedsstyrelsens krav om patientinformation og informeret samtykke i forbindelse med kosmetisk kirurgi og behandling.

**Vi glæder os til at se dig og til at hjælpe med at rådgive, vejlede og opfylde dine ønsker.**